Z A P I S N I K
49. sjednice Vijeća Mjesnog odbora “Nadbiskup Antun Bauer“
održane dana 7. travnja 2025. g. s početkom u 20.30 sati  


Nazočni članovi Vijeća Mjesnog odbora: Bojana Ivanišević, Zlatan Krajina, Ante Barišić i Goranka Tropčić Zekan. 
Predsjednica Vijeća Mjesnog odbora pozdravlja sve prisutne i konstatira da su prisutni četiri člana/članice Vijeća, te su stečeni uvjeti za raspravu i pravovaljano odlučivanje. 
Prije utvrđivanja dnevnog reda gđa. Tropčić Zekan predlaže usvajanje zapisnika 48. sjednice Vijeća te otvara raspravu o istom. Vijeće, bez rasprave, jednoglasno usvaja zapisnik 48. sjednice Vijeća Mjesnog odbora.
Predsjednica Vijeća otvara raspravu o predloženom Dnevnom redu 49. sjednice Vijeća Mjesnog odbora, a Vijeće jednoglasno, bez rasprave, prihvaća predloženo i donosi sljedeći:

                                                                 DNEVNI  RED
1. Komunalna i prometna problematika
2. Pitanja, prijedlozi i razno


Ad. 1. 	Komunalna i prometna problematika
Članovi vijeća ponovno su raspravljali o prometnim problemima na području Mjesnog odbora „Nadbiskup Antun Bauer“, te su zaključili da se, usprkos nastojanjima članova Vijeća Mjesnog odbora u protekle četiri godine, sigurnost nije značajnije povećala. 
I dalje se događaju nesreće na križanju Bauerove i Martićeve ulice radi prebrze vožnje i nepoštivanja prometnih znakova i signalizacije. Također i dalje se automobili vrlo rijetko zaustavljaju na obilježenom pješačkom prijelazu preko Bauerove ulice kod križanja sa ulicama Brešćenskoga i Lopašićevom. To su dvije kritične točke za koje je potrebno pronaći odgovarajuće rješenje kako bi se prevenirale daljnje nesreće.
Po pitanje odlaganja otpada, situacija je nešto bolja. Na području Mjesnog odbora izgrađeni su podzemni spremnici u Bauerovoj ulici na križanju sa Zvonimirovom ulicom, te su uklonjeni uglavnom svi nadzemni spremnici, tzv. zeleni otoci. 
Nepropisno odloženog otpada ima još uvijek po ulicama, ali sve manje nego ranije. Problem je postojao s neučinkovitom podjelom kartica za podzemne spremnike. Koliko su članovi Vijeća upoznati od strane građana, još uvijek ima problema (tj. još uvijek postoje građani koji nisu dobili kartice), ali takvih je također sve manje. Nastavno na odlaganje smeća, građani se žale i na čistoću pločnika i parka Fra Grge Martića. Pločnici su prljavi i puni sitnog otpada, slično kao i prostor parka. 
Problem nastaje radi neodgovornih sugrađana koji bace svoje smeće, opuške ili ostatke hrane (kao za mačke, ptice i sl.), vjetar uslijed kojega se povremeno smeće odbačeno u kante za sitni ulični otpad nađe na cesti i vrane koje nerijetko izvlače otpad iz kanti i ostavljaju ga u okolini. Jedino moguće rješenje je češće i detaljnije čišćenje javnih površina, kao i barem povremena prisutnost komunalnih redara.
Građani se i dalje žale na nedostatak parkirnih mjesta, te su uglavnom nezadovoljni s odlukom o blokovskom parkiranju. Ističu da su tom odlukom zakinuti za mogućnost besplatnog parkiranja (ako imaju povlaštene parkirne karte koje plaćaju skuplje od ostalih obzirom da se radi o 1. zoni), a da istodobno vrlo teško pronalaze slobodno parkirno mjesto unutar svog parkirnog bloka.

Ad. 2. 	Pitanja, prijedlozi i razno

Nije bilo pitanja niti prijedloga


Sjednica je završila u 21.00 sati.
Zapisnik vodila: Goranka Tropčić Zekan

KLASA: 024-08/25-003/834
URBROJ: 251-13-11-4/003-25-2
Zagreb, 7. travnja 2025.

